ྐྱོད་པས་དབུར་བརྒྱན། སྔགས་ནི། ཨོཾ་བྷྲཱྀཾ་སྭཱ་ཧཱ། མཚན་སྔགས། ཨོཾ་ཨཱརྻ་བྷྲཱྀཾ་ཀུ་ཊི། བསྟོད་པ། དུས་གསུམ་སངས་རྒྱས་ཐམས་ཅད་ཀྱི། །ཡུམ་གྱུར་ལྷ་མོ་གསེར་མདོག་ཅན། །ཞལ་གཅིག་ཕྱག་བཞི་འཇིགས་སེལ་མ། །ཁྲོ་གཉེར་ཅན་མ་ལ་ཕྱག་འཚལ། ༈ །རྒྱལ་པོ་རྣམ་ཐོས་སྲས་ནི། རང་ཉིད་ཕྱག་ན་རྡོ་རྗེ་ཡི་དམ་དུ་བསྐྱེད་ནས། ཚོམ་བུ་བསང་སྦྱངས། སྟོང་པའི་ངང་ལས་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བཻ་ཡིག་ལས་འོད་ཟེར་འཕྲོས། སེམས་ཅན་ཐམས་ཅད་ཀྱི་དབུལ་ཕོངས་ཀྱི་སྡུག་བསྔལ་བསལ། འཇིག་རྟེན་ཁམས་ཀྱི་དཔལ་འབྱོར་ལོངས་སྤྱོད་ཕུན་སུམ་ཚོགས་པ་བསྡུས་ཏེ་བཻ་ལ་ཐིམ། དེ་ཡོངས་སུ་གྱུར་པ་ལས་རྒྱལ་པོ་ཆེན་པོ་རྣམ་ཐོས་སྲས་སྐུ་མདོག་ལྗང་ཞིང་དྲི་མ་མེད་པ། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། ཕྱག་གཡས་རིན་པོ་ཆེའི་བེ་ཅོན་ཐུགས་ཀར་འཛིན་ཅིང་། གཡོན་ནེའུ་ལེའི་རྐྱལ་པ་རིན་པོ་ཆེ་སྣ་ཚོགས་སྐྱུགས་པ་དཀུ་ལ་བརྟེན་པ། ཞབས་གཡོན་བསྐུམ་ཞིང་གཡས་བརྐྱང་བས་སྒྲུབ་པ་པོ་ལ་དངོས་གྲུབ་སྟེར་བ། རང་གི་ཐུགས་ཀ་ནས་འོད་ཟེར་འཕྲོས་པས་རི་རབ་ཀྱི་བྱང་ཕྱོགས་ལྕང་ལོ་ཅན་ནས་རྒྱལ་པོ་རྣམ་ཐོས་སྲས་སྤྱན་དྲངས་པར་བསམས་ལ། ཨོཾ་བཻ་ཤྲ་ཝ་ཎཱ་ཡ་ཛཿཧཱུྃ་བཾ་ཧོཿཞེས་པས་མདུན་གྱི་དེ་ལ་བསྟིམ། གནས་གསུམ་བྱིན་གྱིས་བརླབས་ལ། རཏྣ་མུ་ཀུ་ཊ་ཨ་བྷི་རཱིཉྩ་མཱཾ་ཞེས་པས་དབང་བསྐུར། སྔགས་ནི། ཨོཾ་བཻ་ཤྲ་ཝ་ཎཱ་ཡ་ཧཱུྃ། མཚན་སྔགས། ཨོཾ་བཻ་ཤྲ་ཝ་ཎཱ། བསྟོད་པ། རྒྱལ་ཆེན་རྣམ་མང་ཐོས་སྲས་ནོར་མང་ལྡན། །མརྒད་ལྷུན་པོ་ལྟ་བུར་བརྗིད་ཆགས་ཤིང་། །ཞེས་སོགས་སོ། ༈ །མགོན་པོ་གྲི་གུག་ཅན་ནི། སྟོང་པའི་ངང་ལས་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་ཧཱུྃ་ཡིག་མཐིང་ནག་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་སྡིག་སྒྲིབ་དང་བར་དུ་གཅོད་པ་ཐམས་ཅད་ཚར་བཅད། ཚུར་འདུས་ཡོངས་སུ་གྱུར་པ་ལས་བདག་ཉིད་དཔལ་མགོན་པོ་ཆེན་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ། སྤྱན་གསུམ་དམར་ལ་ཟླུམ་པ། ཞལ་མཆེ་བ་གཙིགས་པ། དབུ་སྐྲ་དམར་སེར་གྱེན་དུ་བརྫེས་པ། ཐོད་པ་སྐམ་པོ་ལྔས་དབུ་རྒྱན་དང་རློན་པ་ལྔ་བཅུས་དོ་ཤལ་བྱས་པ། ཀླུ་རིགས་ལྔས་བརྒྱན་པ། ཕྱག་གཡས་གྲི་གུག་འཕྱར་ཞིང་གཡོན་ཐོད་པ་ཁྲག་གིས་གང་བ་ཐུགས་ཀར་འཛིན་པ། སྟག་གི་པགས་པས་ཤམ་ཐབས་བྱས་པ། མེ་དཔུང་དམར་ནག་འབར་བའི་དབུས་ན་ཞབས་གཡས་བསྐུམ་གཡོན་བརྐྱང་བས་མི་རོ་བཀན་པ་ལ་བཞུགས་པ། ཐུགས་ཀར་པདྨ་དང་ཉི་མའི་ལྟེ་བར་གནས་པའི་ཧཱུྃ། དེ་ལས་འོད་ཟེར་འཕྲོས་ཞེས་པ་ནས། མི་བསྐྱོད་པས་དབུར་བརྒྱན། སྔགས་ནི། ཨོཾ་མ་ཧཱ་ཀཱ་ལ་ཧ་ན་ཧ་ན་བཛྲེ་ཎ་ཧཱུྃ་ཕཊ། མཚན་སྔགས། ཨོཾ་མ་ཧཱ་ཀཱ་ལ། འདི་བླ་མེད་ལྟར་ཡེ་ཤེས་པ་མི་དབྱུང་ཞིང་། གཏོར་མ་དང་ནང་མཆོད་བླ་མེད་ལྟར་བྱིན་གྱིས་བརླབས། གཏོར་མ་འབུལ་སྔགས་ཤྲཱི་མ་ཧཱ་ཀཱ་ལ་ཡ་ཤཱ་ས་ན་སོགས་སྔགས་རིངས་དང་། ནང་མཆོད་མཚན་སྔགས་ལ་འབྲུ་གསུམ་བཏགས་པས་འབུལ། བསྟོད་པ། སྲིན་པོའི་གཟུགས་ཀྱི་གདུག་པ་ཅན། །ཚར་གཅོད་བྱང་ཆུབ་སེམས་དཔའ་སྟེ། །གྲོང་ཁྱེར་སུམ་བརྩེགས་འཇིག་བྱེད་པ། །གཏུམ་པོ་ཁྱོད་ལ་བདག་བསྟོད་དོ། །ཞེས་སོ། །དེ་ལྟར་བཤད་པའི་མངོན་པར་རྟོགས་པ་དེ་རྣམས་ཀྱི་སྤྱིའི་འགྲོས་ཐམས་ཅད་ནི་གོང་གི་ཐུབ་པའི་དབང་པོ་ལྟར་ཤེས་པར་བྱའོ། །རྗེས་གནང་དེ་དག་དང་སྒྲུབ་ཐབས་སྐོར་གྱི་ཡི་གེ་མཆིམས་ནམ་མཁའ་གྲགས་ཀྱིས་ཕྱོགས་གཅིག་ཏུ་བསྡུས་པའི་ལུང་དང་བཅས་པའི་བརྒྱུད་པ་ནི། ཡང་དག་པར་རྫོགས་པའི་སངས་རྒྱས། རྗེ་བཙུན་བྱམས་པ། འཕགས་པ་ཐོགས་མེད། སློབ་དཔོན་དབྱིག་གཉེན། ཀུན་མཁྱེན་བློ་གྲོས་བརྟན་པ། པཎ་ཆེན་ཤཱནྟི་པ། སློབ་དཔོན་ས་ར་ཧེ་ཏ། ཇོ་བོ་ཆེན་པོ་དཔལ་ལྡན་མར་མེ་མཛད། འབྲོམ་རྒྱལ་བའི་འབྱུང་གནས། རྔོག་ལོ་ཙཱ་བ་ལེགས་པའི་ཤེས་རབ། ལོ་ཆེན་བློ་ལྡན་ཤེས་རབ། གྲོ་ལུང་པ་བློ་གྲོས་འབྱུང་གནས། ཆ་པ་ཆོས་ཀྱི་སེང་གེ གཙང་ནག་ཐུགས་རྗེ་སེང་གེ གྲོ་སྟོན་བདུད་རྩི་གྲགས། མཆིམས་ནམ་མཁའ་གྲགས། སྐྱོ་སྟོན་སྨོན་ལམ་ཚུལ་ཁྲིམས། རྒྱང་རོ་པཎ་ཆེན། མཆིམས་བློ་བཟང་གྲགས་པ། གྲོ་སྟོན་ཀུན་དགའ་རྒྱལ་མཚན། དཔང་སྟོན་གྲུབ་པ་ཤེས་རབ། ཁུ་སྟོན་བསོད་ནམས་མཆོག་གྲུབ། དཔལ་འབར་ཆོས་རྗེ་དཔལ་ལྡན་དོན་གྲུབ། རྩེས་དང་ལས་ཆེན་ཀུན་དགའ་རྒྱལ་མཚན། ཐེལ་བྲག་ལྕོག་ཐམས་ཅད་མཁྱེན་པ། ཐོན་པ་བློ་གྲོས་རྒྱལ་མཚན། ཤངས་རི་བོ་དགེ་འཕེལ་བ་ཕྱོགས་ལས་རྣམ་རྒྱལ། ཐམས་ཅད་མཁྱེན་པ་བསོད་ནམས་རྒྱ་མཚོ། བྲག་དགོན་སྤྱན་སྔ་གཞོན་ནུ་ཆོས་དཔལ་བཟང་པོ། འཁོན་སྟོན་«་་་་་ཕ་བོང་ཁ་པ་»རྡོ་རྗེ་འཆང་«་་་་་ཕ་བོང་ཁ་པ་»དཔལ་འབྱོར་ལྷུན་གྲུབ། ཟུར་ཐམས་ཅད་མཁྱེན་པ་ཆོས་དབྱིངས་རང་གྲོལ། རྡོ་རྗེ་འཆང་ངག་དབང་བློ་བཟང་རྒྱ་མཚོ། ཐུགས་སྲས་གནས་བརྟན་འཇམ་དབྱངས་གྲགས་པ། རབ་འབྱམས་ཆོས་རྗེ་བཀྲ་ཤིས་རྒྱལ་མཚན། གནས་ལྔ་རིག་པ་ངག་དབང་སྐལ་ལྡན་འདྲེན་པ་རྒྱ་མཚོ་འཇམ་དབྱངས་དགྱེས་པའི་འབངས། སྐྱོ་མདའ་བ་བསོད་ནམས་དབང་ཕྱུག མཁས་བཙུན་ཆོས་རྗེ་ཀུན་དགའ་རྒྱལ་མཚན། དེས་བདག་བནྡེ་ཚུལ་ཁྲིམས་རིན་ཆེན་ལ་བཀའ་དྲིན་ཆེན་པོས་སྩལ་ཏོ། །ཡང་དེ་དག་འགའ་ཞིག་ལ་སྒོས་ཀྱི་བརྒྱུད་པ་བཞུགས་པ་ལྟར་ན། བླ་མའི་རྣལ་འབྱོར་གྱི་ལུང་གི་བརྒྱུད་པ་ལུགས་གཅིག་ནི། ཇོ་བོ་རྗེ་ནས། རྣལ་འབྱོར་དབང་ཕྱུག་དགོན་པ་བ། སྤྱན་སྔ་རིན་པོ་ཆེ་བྱ་ཡུལ་བ། གྱེར་སྒོམ་ཆེན་པོ། སངས་རྒྱས་དབོན། དཔལ་ལྡན་གྲོ་མོ་ཆེ། མཆིམས་ནམ་མཁའ་གྲགས་མན་སྔ་མ་དང་འདྲའོ། །གནས་བརྟན་བཅུ་དྲུག་གི་རྗེས་གནང་ཕྱག་མཆོད་བཅས་ཀྱི་བརྒྱུད་པ་ལུགས་གཅིག་ནི། ཇོ་བོ་རྗེ་ནས། སེམས་ཙམ་རྣམ་བདེན་གྱི་པཎྜི་ཏ། རྔོག་བྱང་ཆུབ་འབྱུང་གནས། པོ་ཏོ་བ། ཤ་ར་བ། འཆད་ཀ་བ། སེ་སྤྱིལ་བུ་བ། ལྷ་སྤྱིལ་བུ་བ། རྒན་མོ་ལྷས་པ་ཆེན་པོ། གྲོ་མོ་ཆེ། མཆིམས་ནམ་མཁའ་གྲགས་མན་འདྲ། མི་འཁྲུགས་པའི་ཉེ་བརྒྱུད་ལུགས་གཅིག་ནི། རྡོ་རྗེ་སེམས་དཔའ། ཇོ་བོ་རྗེ། རྣལ་འབྱོར་པ་ཆེན་པོ། སྤྱན་སྔ་ཚུལ་ཁྲིམས་འབར། བྱ་ཡུལ་བ། མུ་སྨན་པ་ཆར་ཆེན། གྲོ་སྟོན་བདུད་རྩི་གྲགས། མཆིམས་ནམ་མཁའ་གྲགས་མན་འདྲ། ཡང་ན་མཆིམས་ནས། འདུལ་འཛིན་གྲགས་པ་བརྩོན་འགྲུས། མཆིམས་བློ་བཟང་གྲགས་པ་མན་འདྲ། ཡི་གེ་དྲུག་པའི་བརྒྱུད་པ་ལུགས་གཅིག་ནི་བྱ་ཡུལ་བ་ཡན་མི་འཁྲུགས་པ་དང་འདྲ་ཞིང་། དེ་ནས་གནུབས་ཡེ་ཤེས་སེང་གེ སྒོམ་པ་སེང་གེ་སྐྱབས། མཆིམས་ནམ་མཁའ་གྲགས། འདུལ་འཛིན་གྲགས་པ་བརྩོན་འགྲུས། མཆིམས་བློ་བཟང་གྲགས་པ་མན་འདྲ། སེང་གེ་སྒྲའི་བརྒྱུད་པ་ལུགས་གཅིག་ནི། བྱ་ཡུལ་བ་ནས་«་་་་་བ་ར་འདིར་བླ་མ་གཞན་ཡོད་དམ་བརྟག་་་་་»མཆིམས་བརྩོན་སེང་། མཆིམས་དོན་རྒྱལ། མཆིམས་བློ་གྲོས་བརྟན་པ། མཆིམས་ནམ་མཁའ་གྲགས་མན་འདྲ། འཕགས་པ་བཅུ་གཅིག་ཞལ་གྱི་བརྒྱུད་པ་ལུགས་གཅིག་ནི། ཇོ་བོ་རྗེ་ནས། དགོན་པ་བ། ཀ་མ་པ་ཤེས་རབ་འོད། ལུམ་པ་ཡེ་ཤེས་བྱང་ཆུབ། ཆུ་མིག་པ་ཤེས་རབ་གྲགས་པ། གྲོ་སྟོན་བདུད་རྩི་གྲགས། ཞང་སྟོན་ཆོས་ཀྱི་བླ་མ། མཆིམས་ནམ་མཁའ་གྲགས། སྐྱོ་སྟོན་སྨོན་ལམ་ཚུལ་ཁྲིམས་མན་འདྲ། སེང་ལྡེང་ནགས་ཀྱི་སྒྲོལ་མ་དང་འོད་ཟེར་ཅན་མའི་བརྒྱུད་པ་ལུགས་གཅིག་ནི་བཅུ་གཅིག་ཞལ་བཞིན་ནོ། །དབྱངས་ཅན་མ་དམར་མོའི་བརྒྱུད་པ་ལུགས་གཅིག་ནི། པཎྜི་ཏ་སུ་མ་ཏི་ཀཱིརྟི། མར་དོ་ཆོས་ཀྱི་དབང་ཕྱུག མཆིམས་ནམ་མཁའ་གྲགས་མན་སྔ་མ་བཞིན་ནོ། །འཇམ་དཔལ་སྨྲ་བའི་སེང་གེའི་བརྒྱུད་པ་ལུགས་གཅིག་ནི། གྲོ་སྟོན་བདུད་རྩི་གྲགས་ཡན་སྤྱི་བརྒྱུད་ལྟར་ལས། དེ་ནས་ཞང་སྟོན་ཆོས་ཀྱི་བླ་མ། མཆིམས་ནམ་མཁའ་གྲགས། སྐྱོ་སྟོན་སྨོན་ལམ་ཚུལ་ཁྲིམས་མན་འདྲ། ཛམྦྷ་«་་་་་བརྒྱུད་པ་འདི་མཆིམས་བློ་བཟང་གྲགས་པ་ནས་སྤྱི་བརྒྱུད་དང་འབྲེལ་བ་མ་གཏོགས། མཆིམས་ནམ་མཁའ་གྲགས་ནས་མིན་ནོ་གསུང་། »ལ་སེར་པོའི་བརྒྱུད་པ་ལུགས་གཅིག་ནི། པཎྜི་ཏ་མཉྫུ་གྷོ་ར། ཤཱི་ལ་ཙནྡྲ། བླ་མ་གྲགས་རྒྱལ་བ། རྒྱང་རོ་པཎ་ཆེན། མཆིམས་བློ་བཟང་གྲགས་པ་མན་འདྲ། བགེགས་མཐར་བྱེད། སྟོབས་པོ་ཆེ། མི་གཡོ་བ་དཀར་སྔོན་རྣམས་ཀྱི་བརྒྱུད་པ་ལུགས་གཅིག་ནི་བཅུ་གཅིག་ཞལ་ལྟར་རོ། །མི་གཡོ་བ་དམིགས་སྐོར་གསུམ་གྱི་བརྒྱུད་པ་ལུགས་གཅིག་ནི། ཆུ་མིག་པ་ནས། རྨ་ཤཱཀྱ་གཞོན་ནུ་«་་་་་བར་འདིར་བླ་མ་གཞན་ཡོད་དམ་སྙམ། »དཔལ་ལྡན་གྲོ། སྒོམ་པ་སེང་གེ་སྐྱབས། མཆིམས་ནམ་མཁའ་གྲགས་མན་འདྲ། གདུགས་དཀར་གྱི་«་་་་་འདི་གྲོ་སྟོན་ནས་བརྒྱུད་པ་འདྲེན་པ་ལས། མཆིམས་ནམ་མཁའ་གྲགས་ཀྱི་བརྒྱུད་པ་ནི་མིན་ནོ་གསུང་། »བརྒྱུད་པ་ལུགས་གཅིག་ནི། རྡོ་རྗེ་འཆང་། རྡོ་རྗེ་རྣལ་འབྱོར་མ། ཨ་བྷ་ཡཱ་ཀ་ར། ཀཱིརྟི་ཙནྡྲ། ལོ་ཙཱ་བ་གྲགས་པ་རྒྱལ་མཚན། རིན་ཆེན་རྒྱལ་མཚན། བསོད་ནམས་རྒྱལ་མཚན། བླ་མ་གཞོན་ནུ། བཀའ་བཅུ་པ། གྲོ་སྟོན་ཀུན་དགའ་རྒྱལ་མཚན་མན་འདྲ། ཁ་འབར་མའི་གཏོར་མ་ཆ་ལྔ་པའི་ལུང་གི་བརྒྱུད་པ་ལུགས་གཅིག་ནི། ཇོ་བོ་ནས། འབྲོམ་སྟོན་པ། པོ་ཏོ་པ། རམ་སྡིངས་པ། ལྡན་ཤེས་རབ་གྲགས། སློབ་དཔོན་ཆུ་ནག་པ་རིན་ཆེན་སེང་གེ ར་ཟ་བ་དར་མ་རྒྱལ་མཚན། དེ་གཉིས་ཀ་ལས་མཆིམས་ནམ་མཁའ་གྲགས་མན་སྔར་བཞིན་ནོ། །རྗེན་གཏོར་གྱི་བརྒྱུད་པ་ལུགས་གཅིག་ནི། ཇོ་བོ་རྗེ་ནས། ནག་ཚོ་ལོ་ཙཱ་བ། དགེ་བཤེས་ཕྱག་སོར་བ། ཞུ་ལྡན་པ། དཔལ་ལྡན་གྲོ། ཞང་སྟོན་ཆོས་ཀྱི་བླ་མ། མཆིམས་ནམ་མཁའ་གྲགས་མན་འདྲ། ནོར་རྒྱུན་མའི་བརྒྱུད་པ་ལུགས་གཅིག་ནི་ཛམྦྷ་ལ་དང་འདྲ། ཤེས་ཕྱིན་དཀར་མོ་དང་ཁྲོ་གཉེར་ཅན་སེར་མོའི་བརྒྱུད་པ་ལུགས་གཅིག་ནི་བཅུ་གཅིག་ཞལ་དང་འདྲ། རྣམ་ཐོས་སྲས་ཀྱི་བརྒྱུད་པ་ལུགས་གཅིག་ནི། རྡོ་རྗེ་འཆང་། ཕྱག་ན་རྡོ་རྗེ། སྤྱོད་མཛད་ཆོས་ཀྱི་རྡོ་རྗེ། ཀུན་ཏུ་བཟང་པོ། འགྲོ་བཟང་སྙིང་པོ། ཁ་ཆེ་རིན་ཆེན་རྡོ་རྗེ། ཁ་ཆེ་དགོན་པ་བ། ཟངས་དཀར་ལོ་ཙཱ་བ་«་་་་་བར་འདིར་བླ་མ་གཞན་ཡོད་མེད་བརྟག་བྱར་ཡོད། »ཆུ་མིག་པ། གྲོ་སྟོན་བདུད་རྩི་གྲགས། ཞང་ཆོས་ཀྱི་བླ་མ། མཆིམས་ནམ་མཁའ་གྲགས། སྐྱོ་སྟོན་སྨོན་ལམ་ཚུལ་ཁྲིམས་མན་སྔར་བཞིན་ནོ། །མགོན་པོ་གྲི་གུག་ཅན་གྱི་བརྒྱུད་པ་ལུགས་གཅིག་ནི། རྡོ་རྗེ་འཆང་། བྲམ་ཟེ་མཆོག་སྲེད། ཛི་ན་མི་ཏྲ། ཤཱནྟི་པ། ཇོ་བོ་རྗེ། དགེ་བཤེས་སྟོན་པ། སྤྱན་སྔ་བ། མུ་སྨན་པ་ཆར་ཆེན། གྲོ་སྟོན་བདུད་རྩི་གྲགས། ཞང་སྟོན་ཆོས་ཀྱི་བླ་མ། མཆིམས་ནམ་མཁའ་གྲགས། སྐྱོ་སྟོན་མན་འདྲ། དབྱངས་ཅན་མ་དམར་མོ་མར་དོ་དང་དཱ་ན་ཤཱི་ལའི་རང་འགྱུར་གྱི་མི་གཡོ་བ་སོགས་མཆིམས་ཀྱིས་གསན་པས་བརྒྱུད་པ་སོ་སོར་བྱུང་བ་མ་གཏོགས་བརྒྱུད་པ་དེ་མིན་པ་ཇོ་བོ་ནས་བརྒྱུད་པ་མེད་དམ་སྙམ་པའི་འཁྲུལ་གཞི་གཟུང་བར་མི་བྱ་སྟེ་བརྒྱུད་ཚུལ་ཐ་དད་གཞན་ཡང་མཆིས་པས་སོ། །སྨྲས་པ། མཆོག་གི་ལྷས་བསྐོས་མིན་པས་ཐོབ་དཀའ་ཞིང་། །ཐོབ་རྣམས་ཅི་འདོད་འབྲས་བུ་རྟག་འཇོ་བ། །དཔག་བསམ་ཡོངས་འདུའི་ཡ་མཚན་རྗེས་དྲན་པས། །དངོས་གྲུབ་འབྱུང་གནས་ཡི་དམ་སྒྲུབ་སྐོར་བྱས། །ནན་ལྟར་འབད་པ་སྤྱི་བརྟོལ་ཡ་མ་བརླ། །མ་ཡིན་རྡོ་རྗེ་ཐེག་པའི་ཟབ་ཆོས་སྐོར། །བར་མེད་བརྒྱུད་པ་ཕྲེང་རྒྱུད་མཁན་མའི་ཟོང་། །མིན་ནོ་བྱིན་རླབས་དྲོད་ལྡན་དམ་པའི་ཆོས། །བརྗོད་བྱ་མི་དམན་འཕགས་ཡུལ་མཁས་པའི་གཞུང་། །བརྗོད་ཚུལ་མ་འབྲེལ་འགལ་དང་ཟློས་པས་དབེན། །བརྗོད་པའི་དགོས་པ་མི་གསལ་གསལ་ཕྱེ་བས། །བརྗོད་དོན་སྙིང་པོ་བླངས་འདིར་ནོངས་པ་ཅི། །ཨ་ཏི་ཤར་བརྒྱུད་གདམས་པའི་སྒྲུབ་ཐབས་དང་། །རྗེས་སུ་གནང་བསྟར་མཆིམས་ཆེན་མཁས་པའི་དབང་། །སཱ་ལའི་ལྗོངས་སུ་སླར་ཡང་སོན་ཏོ་ཞེས། །བློ་ལྡན་འགའ་ཞིག་རབ་དགའི་གར་གྱིས་བྲེལ། །རྣམ་དཀར་ལེགས་བྱས་ཁྱུང་སྔོན་སྐྱེས་དེ་ཡིས། །རྣམ་འདྲེན་བསྟན་པའི་ཉི་མ་འཛམ་གླིང་མཁར། །རྣམ་མང་ལུས་ཅན་དཔལ་དུ་བརྟན་བྱེད་ཅིང་། །རྣམ་གྲོལ་ཕྱོགས་ཀྱི་སྣང་བ་རྒྱས་གྱུར་ཅིག །ཅེས་མཉམ་མེད་ཇོ་བོ་ཆེན་པོ་རྗེ་ནས་བརྒྱུད་པའི་གདམས་ངག་ཐོར་བུ་བ་རྣམས་དཔལ་སྣར་ཐང་མཁན་པོ་ཆེན་པོ་མཆིམས་ནམ་མཁའ་གྲགས་ཀྱིས་ཕྱོགས་གཅིག་ཏུ་བསྡེབས་པ་སྣར་ཐང་བརྒྱ་རྩར་གྲགས་པ་ལས་རྗེས་སུ་གནང་བ་ཡོད་པ་རྣམས་ཟུར་དུ་བཀར་བའི་ཡི་དམ་ལྷ་ཚོགས་རྣམས་ཀྱི་སྒྲུབ་ཐབས་རྗེས་གནང་དང་བཅས་པའི་ཡི་གེ་འདོད་འཇོའི་བ་མོ་ཞེས་བྱ་བ་འདི་ནི་གཙོ་བོར་མཆིམས་ནམ་མཁའ་གྲགས་ཀྱིས་བསྒྲིགས་པའི་རྒྱ་གཞུང་གཙོ་ཆེའི་ཡི་གེ་གཞིར་བྱས། གཞན་ཡང་སྐྱིད་ཤོད་ཞབས་དྲུང་དང་མ་ཎི་བ་སོགས་ཀྱིས་མཛད་པའི་བོད་གཞུང་དང་། བླ་མ་ཆོས་ཀྱི་རྗེ་དམ་པ་ཀུན་དགའ་རྒྱལ་མཚན་པའི་ཕྱག་བཞེས་བཅས་པ་ལ་ལེགས་པར་གཏུགས་ནས་ཉམས་སུ་བླང་བདེ་བར་རྒྱལ་བ་གཉིས་པ་རྗེ་བཙུན་ཨེ་ཝཾ་པ་ཆེན་པོ་བརྒྱུད་པར་བཅས་པའི་ལེགས་གསུངས་ཀྱི་བདུད་རྩིས་འཚོ་བའི་བནྡེ་ཚུལ་ཁྲིམས་རིན་ཆེན་དུ་བོད་པས། རབ་བྱུང་འདོད་པའི་འཛིན་བྱེད་དུ་བོད་པའི་གནམ་ལོར་སྡེ་དགེ་ལྷུན་གྲུབ